Suid Afrikaanse Nuus Thread - Page 19 - Stormfront
07-18-2005, 03:59 PM #181
Sindikaat steel rekenaars in Baai
PORT ELIZABETH. - 'n Sindikaat het vandeesweek op sakepersele in Newtonpark toegeslaan deur elke aand rekenaars by 'n paar ondernemings te buit.
Die skurke is glo só vinnig dat hulle binne vyf minute die diefstal pleeg en op die vlug slaan. 'n Ooggetuie het Maandagaand gesien hoe die verdagtes weggejaag het in 'n groen Mazda van een van die ondernemings wat hulle besteel het.
Mnr. Monty Montgomery, operasionele bestuurder van Atlas-sekuriteit, het gesê die sindikaat pleeg die misdryf só vinnig dat hulle nog nie aangekeer kon word nie.
Daar is reeds by Continental Cars in Greenacres, Seal-eiendomme en Bester-prokureurs in Kaapweg ingebreek.
"Die inbrekers spits hulle toe op rekenaars en skootrekenaars.
"Ons vermoed dat die bende vinnig in die rigting van Korsten vlug voordat ons by die toneel opdaag. Ons het in samewerking met die polisie ons sigbaarheid in die gebied vergroot, maar nog nie die diewe aangekeer nie," het Montgomery gesê.
Supt. Johann van Greunen, polisiewoordvoerder, het die diefstalle bevestig, maar gesê hy mag nie statistieke oor die getal inbrake van die afgelope week bekendmaak nie. Hy het gesê daar word oor die algemeen nie baie by ondernemings in die Mountweg-polisiëringsgebied ingebreek nie.
Intussen is nog vier gesteelde motors wat met 'n motordiefstalsindikaat verbind word, in Mthatha teruggevind. Altesame 25 gesteelde voertuie is reeds teruggevind en sewe mense, wat na bewering by die sindikaat betrokke was, is in hegtenis geneem.
07-19-2005, 04:56 AM #182
Speurder laat vuiste klap
KOMMER en vrees is gister uit polisiegeledere in Bloemfontein uitgespreek nadat die polisie aangekondig het voorlopig gaan "niks" met 'n speurder gebeur nie nadat hy vroegoggend 'n kollega só erg aangerand het dat hy rekonstruktiewe chirurgie moet ontvang.
Boonop was die beweerde aanrander, 'n sersant, al voorheen in die nuus nadat hy glo by die Parkweg-polisiekantoor gedreig het hy gaan sy kollegas "uithaal".
Die speurderskantore moes al ontruim word nadat die sersant, 'n oud-bokser, ook glo met 'n "Tempe" gedreig het.
Daarby het hy al 'n swanger polisievrou glo aangerand en ook glo vroue gedreig. Swart kollegas is na bewering ook al as "impimpi's" uitgeskel.
Niemand weet of enige stappe wel teen hom gedoen is nie.
Vir talle speurders was die voorval gister toe hy na bewering kapt. Ronnie van Dyk (40) se gesig flenters geskop en in 'n plas bloed agtergelaat het, die laaste strooi.
Die sersant het daarna by die kantore uitgeloop en glo opgemerk: "Hy (Van Dyk) verdien dit."
Verskeie polisiebeamptes het hul vrees gister uitgespreek dat iets "baie ergers" kan gebeur.
"Ons het al hoeveel griewe teen hom ingedien, maar niks gebeur nie."
Van Dyk, 'n lid van die handelstak, is per ambulans van die speurderskantore weggeneem en in die neurochirurgiese eenheid van die Bloemfontein-Medi-Clinic opgeneem.
Sy kakebeen, wangbeen en neus is gebreek. Sy linker-oogbank, -wang en -oor is oopgeskeur.
Sy vrou, Santjie, het gistermiddag by hom gewaak. Hy sou later die dag na die teater vir 'n operasie geneem word.
Al moet iemand teen wie 'n klag van aanranding met die doel om ernstig te beseer ondersoek word, in hegtenis geneem en toegesluit word, is dit nie gedoen nie.
Die sersant het "met skreeuende bande" in 'n polisiemotor weggejaag.
Die Vereniging vir Staatsamptenare in die Vrystaat het kort hierna 'n brief aan komm. Mpumelelo Landu, die Vrystaatse polisiehoof, gestuur waarin versoek word dat die speurder onmiddellik geskors word.
Landu het egter by navraag aan Volksblad gesê "niks gaan gedoen word" voordat die ondersoek na die voorval voltooi is nie.
Die rede is dat Van Dyk 'n klag van aanranding met die opset om ernstig te beseer teen die sersant ingedien het en die sersant weer 'n klag van gewone aanranding teen Van Dyk ingedien het.
'n Ondersoekspan onder leiding van supt. Hardy Otto, die speurhoof in die Suid-Vrystaat, sal die ondersoek lei.
By verdere navraag of die polisie weet waar die sersant is en of sy dienspistool afgeneem is, het supt. Annelie Wrench, ná oorleg met Otto, gesê: "Ons weet waar hy is. Alles is orraait."
'n Senior polisiebeampte wat nou met die sersant gemoeid was, het gister gesê: "Hy is absoluut gevaarlik en ongebalanseerd. Hy moet vir psigometriese toetse gestuur word en sy pistool moet afgevat word. Hy moes dadelik in hegtenis geneem word. Hierdie gebeure herhaal hulself van 1999 af. Hoe lank moet dit nog aangaan voordat iemand dood is?"
Die polisievakbond Popcru het gister by navraag gesê die sersant is "ons leier", maar hulle was nie bewus van die voorval nie.
Die sersant het self by navraag gesê: "Niks, ek het geen kommentaar nie. Daar is niks om oor te praat nie. Geen kommentaar nie."
Toe hy daarop gewys is dat mense die voorval in 'n ernstige lig sien, was sy antwoord: "Dit is reg. Laat hulle dink dit is ernstig."
07-19-2005, 05:01 AM #183
Kan iemand dalk vir my 'n idee gee van hoe 'n mens plaashuur in Suid-Afrika bereken? Ek kyk na die Sandveld in die Wes-Kaap. In Zimbabwe het ons deur die ZTA gewerk op persentasies tussen 7 % en 14 % - afhangend van wat die huur alles ingesluit het. Ek probeer vasstel waarop ek moet werk sodat ek my finansies kan uitwerk en besluit of dit vir my die moeite werd sal wees. - Chris Watson ([email protected])
Die vasstelling van 'n huurbedrag in Suid-Afrika is ongelukkig nie eenvormig nie. Dit kan twee vorme aanneem, naamlik 'n vaste bedrag, waarby daar gewoonlik 'n eskalasieklousule oor die huurtermyn gekoppel is, of 'n deel van die oes. 'n Vaste bedrag is redelik eenvormig in 'n streek en dit is vir die huurder én verhuurder maklik om hulle berekenings te kan doen.
Vaste bedrae word gewoonlik vooruit betaal. Die werklike tarief sal uiteindelik deur vraag en aanbod bepaal word. As die produk wat op die huurgrond geproduseer kan word redelik winsgewend is, sal die grond in aanvraag wees en boere sal teen mekaar meeding om die grond te huur. Die verhuurder kan dan die situasie tot sy voordeel aanwend en 'n hoër huurtarief vra. In die Oos-Vrystaat word huurgrond selfs op veilings geplaas waar boere moet bie vir die huurtarief. Die hoogste bod kry dan uiteraard die huurgrond. Daarteenoor sal huurgrond in tye van lae landboupryse minder in aanvraag wees omdat die verhuurder gaan sukkel om sy grond verhuur te kry. In sulke tye sal die huurtarief weer daal.
By deel-oeste word die huur gewoonlik ná afloop van 'n oes bereken en is dan eers betaalbaar. Die voordeel is dat die huurder slegs huur betaal as daar 'n oes is. As daar nie 'n oes is nie is daar nie 'n deel-oes nie. Die nadeel is dat die uiteindelike huurbedrag ten tye van goeie opbrengste en pryse buitensporig hoog kan wees.
Die goue reël vir 'n huurder is om nie meer huur te betaal as wat die rente sou wees as hy die grond gekoop het nie. Gestel dus die grond se aankoopwaarde is R2 000 per hektaar, dan sal die jaarlikse rente teen 11 % wat hy op 'n lening sou betaal, R220 beloop het. As die huur dus meer as R220 per hektaar beloop, is dit beter om die grond te koop. Uit die verhuurder se oogpunt moet hy weer nie minder huur ontvang as wat hy rente sou verdien as hy die geld by 'n bank sou belê het nie. Teen 7 % sou die verhuurder dus R140 per jaar op 'n belegging van R2 000 kon verdien het. Iewers tussen hierdie twee bedrae moet die huurder en verhuurder mekaar dus vind.
07-19-2005, 05:03 AM #184
Moodley sal nie getuig
Die vermeende ontvoerder en moordenaar van me. Leigh Matthews (21) gaan nie self in sy verhoor getuig of 'n enkele getuie roep om vir sy verdediging te getuig nie.
Dít ondanks die 47 getuies wat moontlik vir die staat teen mnr. Donovan Moodley (24) kan getuig.
Boonop het die raaisel om die omstrede verdwyning en moord van Matthews gister verdiep toe adv. Zaais van Zyl, SC, adjunkdirekteur van openbare vervolging en staatsaanklaer in die saak, gesê het die saak se klagstaat gaan verander vóór Moodley Maandag in die Johannesburgse hooggeregshof sy buiging in die beskuldigdebank maak.
Dit beteken nóg beskuldigdes kan moontlik by die saak betrek word, daar kan verdere klagte by die klagstaat gevoeg word of van die klagte teen Moodley kan geskrap word, die staat kan sy weergawe van die moord op Matthews wysig of die getuielys kan aangepas word.
Luidens die voorlopige klagstaat is Moodley aangekla van moord, ontvoering, afpersing en roof met verswarende omstandighede en is hy die enigste beskuldigde in die saak.
Van Zyl wou nie verklap hoe of waarom die klagstaat gaan verander nie.
"Ek het absoluut geen kommentaar in dié stadium nie. As alles volgens plan verloop, begin die saak Maandag - die res is nog in onsekerheid gehul," het hy gesê.
"(Die beskuldigde) gaan gevra word om te pleit en daarna sal ons moet sien wat gaan gebeur."
Mnr. Jonathan Minnie, Moodley se prokureur, het gesê Moodley gaan nie 'n pleitverduideliking gee nie en dat die saak waarskynlik "'n paar weke (gaan) duur".
Hy het bevestig die verdediging gaan geen getuies roep nie en dat Moodley ook nie self ter verdediging gaan getuig nie.
"(Hy) is bly die saak kom uiteindelik voor. He will finally have his day in court," het Minnie gesê.
Moodley word tans in die Johannesburgse Sentrale Gevangenis aangehou .
Dit is nog nie duidelik voor watter regter die saak gaan dien nie, maar dít sal na verwagting Donderdag bekendgemaak word.
Moodley, 'n student aan die Bond-universiteit in Sandton waar Matthews ook 'n student was, is op 4 Oktober verlede jaar in hegtenis geneem nadat Matthews op 9 Julie van die universiteitskampus verdwyn het en haar naakte lyk op 21 Julie in die lang gras in die Walkerville Manor-gebied, suid van Johannesburg, gevind is.
Luidens die saak se voorlopige klagstaat het Moodley Matthews na bewering doodgeskiet op dieselfde aand wat hy 'n R50 000-losprys van haar pa, mnr. Rob Matthews, ontvang het.
'n Nadoodse ondersoek het bevind Matthews is een keer in die agterkop, een keer in die nek en twee keer in die bors geskiet.
Sy sou vandeesmaand 22 word.
07-19-2005, 05:05 AM #185
'Ek was simpel,' sê man oor sy 249 km/h-jaagtog
"Sê vir mense hulle moet dit nie doen nie: moenie jaag nie. Ek was simpel."
Só het 'n Oos-Randse spoedvraat wat Sondagoggend teen 249 km/h in sy goue Lamborghini op die N3-suid naby Edenvale vasgetrek is, gisteroggend buite die Germistonse landdroshof gesê.
Mnr. Emmanuel Jackson (48) het in die hof verskyn op aanklagte van roekelose en nalatige bestuur.
Die saak is tot 9 September uitgestel.
Hoewel Jackson al met die einste motor teen 300 km/h op Kyalami gejaag het, het hy ná die hofverrigtinge gesê hy weet hy moes dit nie gedoen het nie.
Jackson besit vier Lamborghini's en hy en sy regsverteenwoordiger, mnr. Nick Xenophontos, het in 'n splinternuwe wit C55 AMG-Mercedes by die hof opgedaag.
Volgens mnr. Gary Ronald, woordvoerder van die Automobiel-Assosiasie (AA), kom ongelukke gereeld voor naby die Linksfield-afrit op dié deel van die pad waar Jackson vasgetrek is. "Om met daardie spoed op 'n openbare pad te ry, is absoluut roekeloos. Jy ry twee keer so vinnig soos ander ."
Ronald sê die verskil in die spoed van vragmotors en motors vergroot reeds die kans op 'n ongeluk. "Sit 'n maniak wat teen 249 km/h ry, daarby en jy het 'n resep vir 'n ramp. Iemand wat só vinnig ry, verdien nie om op openbare paaie te ry nie."
Ronald dink dit is hoogs waarskynlik dat Jackson se rybewys opgeskort sal word as hy skuldig bevind word.
Supt. Vusi Mabanga, woordvoerder van die Ekurhuleni-metropolisie, sê die metropolisie gaan hom beywer om jaagduiwels vas te trek.
Volgens Mabanga is dit die ergste spoedoortreding waaroor iemand al in Ekurhuleni vasgetrek is.
Adv. Willie Hofmeyr , hoof van die batebeslagleggingseenheid in die Nasionale Vervolgingsgesag, het gesê die departement van vervoer voel sterk daaroor dat dié eenheid teen spoedvrate optree deur op hul motors beslag te lê.
07-19-2005, 05:07 AM #186
Niersiekte rede waarom tenger meisie nog leef
Bloemfontein. - Sy is baie siek. En juis daarom is sy die enigste lid van haar gesin wat vandag lewe.
Dít is die teenstrydigheid waarmee Hielie van Onselen van Bloemfontein die res van haar lewe moet saamleef.
Hielie (13) ly aan 'n niersiekte wat veroorsaak dat sy klein en tenger is.
Juis daarom kon haar broer, Stefan van Wyk (17), haar Saterdag deur die diefwering van hul brandende huis in Bloemspruit stoot .
Stefan was self te groot om deur die tralies te kom. Hy was saam met sy pa Norman, ma Hester en broer Willem van Wyk (21) vasgekeer en het doodgebrand.
Hielie se siekte - en haar dapper boetie, Stefan - het haar gered.
'n Normale kind van 13 sou waarskynlik ook te groot gewees het om deur die tralies na veiligheid te ontsnap.
Nadat Stefan haar deur die diefwering gestoot het, het die siek meisie hul buurman, mnr. Peet Rothmer, gaan roep.
Hy het die ander probeer red, maar dit was te laat.
Hielie is vyf jaar gelede met chroniese nierversaking gediagnoseer. Haar niere funksioneer net tussen 7% en 9%.
Mev. Maureen van der Merwe, 'n inwoner van Bloemfontein, het Hielie twee jaar gelede in 'n haarsalon tydens 'n uitreik-aksie van die Reach for a Dream-stigting ontmoet .
"Sy is verskriklik lief vir lekkergoed en stewels. En sy is baie lief vir melk. Sy is 'n spontane kind wat baie babbel," vertel sy.
Van der Merwe het gister met Hielie gepraat en sê "sy klink soos Hielie".
"Maar ek dink sy gaan baie na haar mamma verlang. Hulle was baie na aan mekaar."
Mev. Louise Peens, 'n maat skaplike werker by die Pelanomi-hospitaal en vrywilliger by Reach for a Dream, sê Hielie is gister deur die psigiatrie-eenheid na die afdeling vir maat skaplike dienste verwys.
"Sy sal in die program opgeneem word en berading kry. Sy sal vaardighede geleer word om die pyn en verlies draagliker te maak. Dit is 'n groot skok, of jy siek of gesond is. Dit sal 'n leeftyd vat om te verwerk."
Mev. Elsie Koekemoer, Hielie se suster, het Sondag gesê sy en haar man gaan Hielie versorg.
07-21-2005, 01:49 AM #187
07-21-2005, 03:28 AM #188
SAL berei hom voor op die ergste
JOHANNESBURG. - Vakbonde het die Suid-Afrikaanse Lugdiens (SAL) gister gewaarsku om hom reg te maak vir 'n "massiewe staking" dié naweek met "katastrofiese" gevolge, al was daar teen druktyd geen teken van landwye stakings wat om 16:00 by lughawens sou begin nie.
Teen gisteraand het die United Association of South Africa (Uasa), wat sowat 5000 grond- en kajuitpersoneel van SAL verteenwoordig, nog die reëls vir sy beplande "roterende" stakings bekyk, maar die kanse was "skraal" dat optrede voor vandag sou begin.
Op lughawens landwyd het sake glad verloop.
Ondanks gerugte dat SAL se bestuur bereid was om weer oor Uasa en die vervoerwerkersvakbond Satawu se eis van 8%-salarisverhogings te praat, het me. Sarah Uys, woordvoerder, gisteraand gesê SAL "staan by sy aanbod van 5%".
Die "kanale van kommunikasie" bly egter volgens Uys oop. Die lugdiens het hom gister vir die ergste voorberei en Uys was vroeër "onseker" of alle werkers hulle vir diens sou aanmeld.
Selfs die SAL se uitvoerende hoof, mnr. Khaya Ngqula, het passasiers by die Johannesburgse Internasionale Lughawe laatmiddag probeer gerusstel.
Passasiers sou per SMS ingelig word oor gekanselleerde vlugte en is gemaan om hul reisplanne "uit te stel". Teen gisteraand was daar nêrens in die land 'n teken van ontwrigting nie.
Uasa en Satawu mag sedert gister 16:00 staak nadat geen oplossing vir hul dispuut met SAL by die Kommissie vir Versoening, Bemiddeling en Arbitrasie (KVBA) gevind kon word nie. Ook Saapa, SAL se vlieëniersvereniging, dreig nog om te staak.
Satawu het gesê hy sal vandag 12:00 aankondig of sy 3600 SAL-werkers gaan staak. Die vakbond het hulle gister nog "gemobiliseer", het mnr. Ronnie Mamba, woordvoerder, gesê.
Volgens mnr. Gerhard Ueckermann van Uasa sou die staking tydelik teruggehou word die oomblik as SAL sê hy wil gesels.
"Ons kan op enige gegewe tyd besluit ons begin nou staak. Maar hou die gevolge dop (as SAL nie onderhandel nie). Dit sal 'n massastaking wees van Vrydag af."
Uasa se bestuurshoof vir vervoer, mnr. Manie de Kock, het gesê "dit kan nogal katastrofies wees as die bestuur nie terugkom tafel toe nie".
"SAL het vanjaar goeie winste gewys. Wees redelik met ons mense. Hulle werk hul siele uit."
Uasa het gesê die staking kan SAL sowat R24?miljoen per dag kos.
Me. Jacqui O'Sullivan van die Lughawensmaatskappy van Suid-Afrika (Acsa) het gisteraand gesê vlugte op die Johannesburg-lughawe vlot, "maar ons weet nie wat môre (Donderdag) gaan gebeur nie".
Die bestuurder van Port Elizabeth se lughawe, mnr. Bradley Solomons, het gesê "alle personeel was op hul pos en vlugte het voortgegaan soos beplan". Ook in Kaapstad was daar geen probleme nie, berig Maike Currie en Pia Nänny.
Op 'n vraag aan Mamba of dit veilig sou wees om tydens die staking te vlieg, het hy gesê: "As jy dink jy kan op 'n vliegtuig klim in die middel van 'n staking, gaan voort . . ."
Passasiers wat hul vlugte op SAL wil verander, kan die lugdiens by 011 978 2888 bel.
07-21-2005, 03:30 AM #189
Stadslegendes oor petrolprys
Emosie en onkunde vier gewoonlik hoogty wanneer oor brandstofpryse gepraat word, skryf Francois Williams na aanleiding van nog 'n dreigende brandstofprysverhoging einde vandeesmaand.
IN 'n uitgestrekte land wat baie afhanklik van padvervoer is, raak stygende brandstofpryse elke aspek van almal se lewe, van arm tot ryk.
'n Mens hoef nie 'n kar te hê om die gevolge van duurder brandstof te voel nie. Basiese voedselprodukte word duurder omdat dit per pad na winkels vervoer word. As jy per bus of taxi werk toe pendel, kan jy meer vir bus- of taxigeld betaal omdat die busmaatskappy of taxibaas ook sy boeke wil laat klop.
Sedert die begin van die jaar het petrolpryse in Suid-Afrika die skerpste nog gestyg, van R4,09 vir 95-oktaan loodvrye petrol aan die kus in Februarie tot R5,26 vandeesmaand. Dit is 'n styging van net meer as 28% binne vyf maande - aansienlik meer as die inflasiekoers.
Die regering en die brandstofmaatskappye verduidelik gereeld dat hulle nie veel aan die brandstofprysstygings kan doen nie. "Ons is aan die internasionale oliepryse en die wisselkoers van die rand uitgelewer," is die refrein.
In 'n bedryf wat tradisioneel hoogs mededingend en dikwels suinig met inligting is, is daar tussen die ruolieprys en rand-dollar-wisselkoers aan die een kant en die uiteindelike prys wat 'n motoris aan die ander kant by die vulstasie betaal, talle faktore wat die storie nie so eenvoudig maak nie.
Nietemin het oliepryse sedert Februarie wel met byna $15 gestyg, en die rand-dollar-wisselkoers het verswak van 'n stewige R5,98 aan die begin van Februarie tot die huidige vlakke van nagenoeg R6,70. Albei hooffaktore was dus nie in verbruikers se guns nie.
Uit die gewildheid van die e-poskettingbriewe wat gereeld die ronde doen, blyk dit dat baie mense nie weet dat Suid-Afrika se brandstofpryse deur die regering gereguleer word nie.
In die e-poskettingbriewe word beweer dat as almal net saamwerk, kan 'n mens die buitelandse oliemaatskappye dwing om hul pryse te verlaag deur net by plaaslike oliemaatskappye (Sasol, en glo ook Engen) brandstof te koop.
Buiten dat Engen grootliks deur die Maleisiese oliegroep Petronas besit word, is die grap dat so 'n veldtog niks aan die petrolprys sal doen nie. Dit is die regering wat maandeliks die kleinhandelpetrolprys vasstel, en nie die oliemaatskappye nie. Al wil hulle hul pryse verlaag, sou hulle die wet oortree as hulle dit doen.
Boonop koop die brandstofmaatskappye oor en weer by mekaar brandstof. As jy byvoorbeeld in die Kaap Caltex wil boikot en net by Engen petrol koop, kom die petrol wat jy by Engen koop heel waarskynlik in elk geval van Caltex se raffinadery. Die omgekeerde is waar in Durban, waar Engen, BP en Shell raffinaderye het, en Caltex en Total by eersgenoemde drie petrol moet oorkoop om hul vulstasies se voorraad aan te vul.
Al wat dus in so 'n veldtog sou gebeur, is dat die betrokke vulstasie-eienaars wat geboikot word, dalk bankrot sal speel, maar hul groothandelverskaffers sal byna normaal kan voortgaan.
Dan besef talle mense ook nie dat diesel se kleinhandelprys nie gereguleer word nie. Die groothandelprys word wel deur die regering vasgestel, maar vulstasie-eienaars is vry om tot 'n sekere maksimum enige prys vir diesel te vra. Dit baat dus die bestuurders van dieselvoertuie om kieskeurig te wees en te kyk waar die goedkoopste diesel verkoop word.
Sommige vulstasie-eienaars benut dié vryheid natuurlik ook om klante te lok deur hul diesel teen heelwat onder die aanbevole maksimum kleinhandelprys te verkoop.
Nog 'n stoepstorie wat soms die ronde doen, is dat die minibustaxibedryf êrens op 'n geheime plek petrol heelwat goedkoper koop as wat die gewone motoris daarvoor betaal. Mense vertel graag dat hulle nog nooit minibustaxi's by die voorstedelike vulstasies brandstof sien ingooi het nie.
Dit sou onwettig wees om petrol teen 'n korting aan die taxibedryf te verkoop. Die naaste wat daaraan gekom word, is 'n ooreenkoms van die Noordwes-taxiraad met Caltex om brandstof by die groot maat aan te koop, maar dit is omdat die Noordwes-taxibase 'n bemagtigingsmaatskappy geskep het met die naam Bokone Transport, wat die afslag op 'n onregstreekse manier aan lede van die Noordwes-taxibedryf deurgee. Taxibestuurders moet steeds net soos al die ander die regeringsvasgestelde kleinhandelprys vir petrol betaal wanneer hulle by 'n vulstasie intrek.
Dan is daar die Zimbabwe-geval. Hoekom kos petrol in buurlande goedkoper wanneer die einste petrol vanuit Suid-Afrika ingevoer word? Een antwoord is dat van die buurlande heelwat minder belasting op hul brandstof hef, of pryse word op groot skaal gesubsidieer. Die huidige brandstoftekort in Zimbabwe spruit deels juis uit die feit dat die regering nie meer sulke subsidies kan bekostig nie, en brandstofpryse noodgedwonge moes verhoog om dit meer in ooreenstemming met die heersende internasionale markpryse te bring.
07-21-2005, 03:35 AM #190
Polisievrou skiet motoris glo dood in stryery
'n Polisievrou word van moord aangekla nadat sy na bewering 'n motoris in Vereeniging doodgeskiet het.
Supt. Maria Mazibuko, woordvoerder van die polisie in die Vaaldriehoek, het gister bevestig mnr. Hennie Olivier (45) van Vereeniging is verlede Vrydag dood nadat die polisievrou hom na bewering in 'n woordewisseling vroeër die dag geskiet het.
Mazibuko het gesê 'n dossier is geopen en na die staatsaanklaer gestuur.
Olivier is Vrydag vroegoggend met 'n 9 mm-pistool in die elmboog en maag geskiet. Hy is die middag ná 'n noodoperasie in die Sebokeng-hospitaal dood.
Mnr. Hannes Swart van Vereeniging het gister gesê hy en sy vrou, Elsie, was ooggetuies van die voorval en dat hulle "uiters geskok" is oor Olivier se dood.
Olivier het kort ná die voorval met hom gepraat en gesê die polisie het hom van die pad afgetrek omdat sy voertuig se een lig nie behoorlik gewerk het nie.
Volgens Swart was hy en sy vrou omstreeks 05:40 op pad werk toe, toe hulle sien hoe twee polisiebeamptes en 'n mo toris in 'n stryery betrokke raak.
Hulle het by 'n verkeerslig op die hoek van Rhodeslaan en Uniestraat stilgehou en Olivier as 'n kollega herken.
"Die polisiemotor en Hennie se motor het aan die oorkant van die pad gestaan.
"Die volgende oomblik het 'n polisievrou 'n vuurwapen uitgepluk en geskiet. Ons het net rook sien trek."
Swart het gesê hy het oor die kruising gery en by Olivier stilgehou. Hy en sy vrou het albei uitgespring om te help.
"Ek het vir Hennie gevra of hy orraait is. Hy sê toe nee, hy is geskiet."
Die polisievrou het intussen in die polisievoertuig gespring en daar gewag.
"Hennie het op die sypaadjie gaan lê.
"Ek het 'n wond net onder sy ribbekas gesien. Hy het vir my gesê hy is bang hy gaan dood.
"Ek het hom probeer gerusstel en gesê ek sal môre (Saterdag) vir hom in die hospitaal gaan kuier en dan lag ons lekker oor die voorval."
'n Ambulans het later gekom en Olivier na die Vereenigingse Medi-Clinic toe geneem. Hy is later die dag na die Sebokeng-hospitaal oorgeplaas.